DA Den Europæiske Unions Tidende CE 84/438

(2004/C 84 E/0510)

SKRIFTLIG FORESPØRGSEL P-0633/04

af Saïd El Khadraoui (PSE) til Kommissionen

(24. februar 2004)

Om: Integration af Kommissionen i Bruxelles

Kommissionen i Bruxelles har omkring 21 000 tjenestemænd og råder over en meget omfattende infrastruktur. I sin meddelelse om bygningspolitik og infrastrukturer i Bruxelles (1) har den taget de indledningsvise skridt til en politisk indfaldsvinkel for integrering af Kommissionen i Bruxelles og ved den lejlighed valgt at lægge særlig vægt på levevilkårene i EU-kvarteret.

I meddelelsen indgår der en handlingsplan for en række aspekter af integrationspolitikken i Bruxelles: udvikling af Europas image i Bruxelles, en mobilitetsplan for Kommissionen, en boligpolitik for tjenestemændene og dialog med de belgiske myndigheder på forskellige niveauer.

Har Kommissionen ført drøftelser om disse planer med de andre europæiske institutioner og med de forskellige belgiske myndigheder? Hvem har der i bekræftende fald været ført drøftelser med? Hvad har i benægtende fald de vigtigste hindringer for dette været?

Vil Kommissionen tage teten til på dette område at indlede en dialog med de andre europæiske institutioner og overbevise dem om en politisk sammenhængende indfaldsvinkel?

Den belgiske regering har for nylig vedtaget at gøre befordringen af sine tjenestemænd mellem bopæl og arbejdsplads gratis — hvilket den flamske regering allerede har indført; påtænker Kommissionen også at træffe sådanne foranstaltninger?

Er Kommissionen villig til at lade sin infrastruktur for børnepasning og uddannelse sammenkæde på bedre vis med den eksisterende infrastruktur i Bruxelles og gøre den tilgængelig for hele Bruxelles' befolkning (også med hensyn til kostprisen), således at der samtidig kan skabes flere kontakter mellem de mennesker, der lever i Bruxelles, og Kommissionens tjenestemænd?

Svar afgivet på Kommissionens vegne af Neil Kinnock

(23. marts 2004)

De europæiske institutioner har nedsat en interinstitutionel arbejdsgruppe for infrastruktur, logistik og interne tjenester, hvis mål er en koordination af institutionernes bygnings- og infrastrukturpolitik i Bruxelles og deres forbindelser med værtslandets myndigheder. Arbejdsgruppen har drøftet meddelelsen fra Kommissionen om bygningspolitik og infrastruktur i Bruxelles (2) og planen (3), et vejledende belgisk udkast til at opnå forbedringer i den del af Bruxelles, der omfatter Europa-kvarteret. Drøftelserne har vist, at alle institutioner er overbevist om, at det er nødvendigt med en sammenhængende og konstruktiv fremgangsmåde i disse spørgsmål. Kontakten med de belgiske myndigheder videreføres tilsvarende på flere niveauer (regionen Bruxelles, den belgiske regering, direktoratet for bygninger samt halvoffentlige institutioner såsom MIVB/STIB). Kommissionen ønsker at styrke kontakten med disse myndigheder yderligere ved at tage hensyn til planen.

Et forslag fra Kommissionen om en nedsættelse af de tjenestemænds rejseudgifter, som bruger offentlig transport mellem hjem og arbejde, er under overvejelse som en del af et udkast til en mobilitetsplan, der i øjeblikket udarbejdes af Kommissionens kontor for infrastruktur og logistik. Dette forslag forventes afsluttet senere i indeværende år. Det første skridt er, at Kommissionen fastlægger, om der findes finansielle midler til gennemførelse af en sådan plan, eller i modsat fald at finde alternative finansielle kilder.

Med hensyn til børnepasningsfaciliteter findes der i øjeblikket mere end 360 børn på ventelisten til børnehaver, som drives af Kommissionen. I henhold til aktuelle skøn vil EU's udvidelse øge dette tal til ca. 770. Det er derfor vanskeligt i øjeblikket at forestille sig, at andre børn end tjenestemænds kan optages. Kommissionen har til dels udvidet sine egne pasningsfaciliteter, fordi der er mangel på egnede pasningsmuligheder i Bruxelles generelt. At stille pasningsmuligheder til rådighed er også et mål, der er fastlagt som led i den sociale dimension i Kommissionens reformpakke og for dennes forpligtelse til at skabe arbejdsforhold for alle tjenestemænd, som kan fremme lige muligheder.

(1) KOM(2003)755.

(2) KOM(2003) 755 endelig udg.

(3) Ombudsplan Bru/Eur Médiateur — Aries-consultants. Undersøgelse, givet i opdrag af premierministeren og regeringsledelsen i regionen Bruxelles.